謝李仲賓墨竹
作者：戴表元
朝代：宋

paragraphs: 君不見李侯筆端如渭川，頃刻匹紙生琅玕。
霜柯雪幹鐵石色，忽作小山烟雨寒。
問君何從得此本，湖州嫌濃眉州軟。
風軒月檻一相逢，妙處不與人意遠。
人言學畫先學影，此君風骨青雲並。
林深有路鳥聲真，日高無人山氣靜。
平生見此我不疏，逢侯得畫兩有餘。
從今洗眼空山底，更讀人間瀟灑書。